Фьодор Тютчев
Нека диша знойно пладне…

Превод от руски: Петър Велчев, 2008

chitanka.info

Нека диша знойно пладне…[0]

Нека диша знойно пладне

зад прозореца, но тук —

сред стени спокойни, хладни,

не прониква лъч, ни звук.

Лъха здрачина бездънна

на ухаещи вълни —

в тази сладост полусънна

потъни и отдъхни!

Тук фонтан шурти, в съня си

пее вечно нощ и ден,

и с роса незрима ръси

полуздрача възхитен.

Тук, всред сумрака нехайно,

трепетно повява тя —

на поета, влюбен тайно,

лекокрилата мечта.

1850

[0] Стихотворението се отнася към началото на връзката на поета с Елена Денисиева (1826–1864). С него се открива т.нар. „Денисиевски цикъл“, съдържащ шедьоврите на Тютчевата любовна лирика. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.